**BULL – BYUTVIKLINGENS LANGE LINJER - OSLO**

**STYRETS ÅRSBERETNING**

**for perioden 21. januar – 31. desember 2015**

1. **Innledning: Et aktivt år. Hva har vi oppnådd?**

2015 har vært et aktivt år. BULL Oslo fikk flere nye medlemmer. Nettsiden ble fullt operativ og har nå mange aktuelle artikler om byutvikling, Flere medlemmer deltar i byplandebatten i dagspresse og fagtidsskriftet PLAN. BULL ble også synlig i offentlig debatt ved å arrangere to valgmøter med bred deltakelse fra de politiske partiene i Oslo før kommunevalget.

BULL Stavanger er meget aktive i den lokale byplandebatten. BULL Trondheim gjennomførte et todagers seminar 4. og 5. mai.

Oppslutningen om og medvirkningen i våre ulike aktiviteter er god og viser medlemmenes engasjement og interesse for å videreutvikle BULL som et viktig fagnettverk. Eventuelle effekter på samfunnets planer og beslutninger er det foreløpig ikke mulig å fastslå. Men det er hyggelig å notere at fersk **Regional plan for areal og transport i Oslo og Akershus** er sterkt sammenfallende med BULLs «Råd til staten om storsatsing på bærekraftig byutvikling» av 14. juni 2013.

1. **Konstituerende møte 21. januar 2015**

Møtet ble gjennomført med 13 deltakere i lokalene til Områdeløft Tøyen i Tøyensenteret i forkant av ordinært medlemsmøte. Protokoll fra møtet ble oversendt nettverkets medlemmer 24. januar 2015 – se vedlegg

Forslag til vedtekter ble godkjent med mindre justeringer i møtet – se vedlegg.

Til styret ble valgt Gustav, Jon, Inge og Kjell. Kjell har vært styreleder og Inge har tatt seg av økonomien i 2015. Peter ble valgt til revisor.

Møtet ble etterfulgt av ordinært medlemsmøte - BULL24.

*(BULL ble stiftet 5. desember 2011 av Jon Guttu, Rolf Jensen, Gustav Nielsen, Kjell Spigseth og Inge Willumsen. Grunnen til at såkalt «Konstituerende møte» ble holdt først 21. januar 2015 henger sammen med registrering av BULL som foretak i Brønnøysundregisteret. Før januar 2015 holdt BULL 23 medlemsmøter i Oslo. Vi bidro til å etablere lokale grupper i Drammen, Stavanger og Trondheim – og til å gjennomføre seminarer i byene henholdsvis i 2013, 2014 og 2015.)*

1. **Medlemmer, inn- og utmeldinger**

Ved utgangen av 2015 hadde BULL Oslo 19 medlemmer. I løpet av året ble det registrert 5 nye betalende medlemmer. Ett medlem (Unn) har trukket seg. Ett potensielt medlem har ikke svart på henvendelser om innbetaling av kontingent og er pr 31.12.15 ikke medregnet i medlemstallet.

Blant medlemmene er det kun tre kvinner. Styret foreslår at vi i løpet av 2016 arbeider for å få flere kvinnelige medlemmer.

1. **Medlemsmøter og befaringer**

Det er avholdt 7 medlemsmøter og to befaringer i løpet av 2015. I tillegg har arbeidsgrupper for valgmøter, boligsak, transport og seminarforberedelse hatt egne arbeidsmøter.

Bortsett fra årsmøtet, som ble holdt på Tøyensenteret, har møtene funnet sted i lokalene til Områdeløft Lindeberg i Lindebergsenteret.Der disponerer vi lokalet gratis. Som gjenytelse har BULL gitt en uttalelse til planene for utvikling av Lindeberg senter samt drøftet foreløpige ideer om en omdisponering av arealene til den tidligere Dedichen-institusjonen på Trosterud.

Følgende tema har vært prioritert (antall møtepunkter i parentes): Valgmøter om transport og boligbygging (5), Bullby.net (4), Osloseminar 2016 (4), Boligbygging (2), Byutvikling (2), Seminar i Trondheim (2), Områdeløft Lindeberg (2).

Boligbygging i Oslo og transport i Oslopakke 3 har vært hovedsak på to møter, presentert av BULL-medlemmer med grundig forberedelse og etterfølgende diskusjon. Gjesteinnledere på to møter har vært Raymond Johansen (transport og byutvikling) og Martin Mæland (boligbygging).

Vi har gjennomført to befaringer: 17. juni gikk vi gjennom Haugerud og Trosterud med Charlotte Sætre som guide. Magnus viste oss Hovinbyen 21. oktober.

Alle møter og arrangement er gjennomført med bred oppslutning fra BULLs medlemmer. 12 - 15 deltakere har vært vanlig oppmøte på medlemsmøtene.

1. **Styrets arbeid**

Styret har holdt 7 møter, de fleste hos Inge og ett hos Jon. Hovedoppgavene har vært å forberede plenumsmøtene med gradvis større vekt på faglige temaer, følge distribusjon av Drammensboka, gi innspill til BULL-seminaret i Trondheim, og følge Gustavs arbeid med nettsiden. Videre har vi avklart opplegg for de to valgmøtene i samarbeid med faggrupper og OAF, invitert de politiske partiene til møtet om byutvikling og transport samt mobilisert partiene og andre til å delta.

Kontakt mot det politiske miljøet er gitt større vekt i løpet av året. Kontakt med BULL i Stavanger og Trondheim skjer løpende.

1. **Artikler, uttalelser og debattinnlegg**

Bulls medlemmer har vært aktive med innlegg i blant annet Aftenposten og Stavanger Aftenblad, artikler i tidsskriftet Plan, Samferdsel og andre fagblader. Bull har også avgitt formelle uttalelser om aktuelle plansaker. Det aller meste av dette stoffet er også tilgjengelig på Bullby.net, der det også er innlegg som ikke er publisert andre steder.

1. **«Hvordan Drammen reiste seg – Hva seks byplansjefer forteller om byutviklingen 1980 - 2011»**

Publikasjonen ble gjort klar til trykking i 350 kopier i desember 2014 etter avtale om finansiering av trykkingen med KMD (25x), Husbanken (100x) og Drammen kommune (100x). Distribusjonen omfatter ellers intern fordeling i BULL, våre samarbeidspartnere i Stavanger og Trondheim, NALs bibliotek samt Nasjonalbiblioteket. Sekretariatet til Samplan i KS er oversendt 50x for utdeling til deltakere på Samplans kurs. Den 22.5. presenterte Terje Kleven og Inge Willumsen publikasjonen for Planavdelingen i KMD.

I Plan nr 1 2015 (side 54) gir Karl Otto Ellefsen omtale og vurdering med både ris og ros til «Hvordan Drammen reiste seg» og til BULL. En må også forstå kommentaren slik at det som har skjedd i Drammen i hovedsak må oppfattes som en mer eller mindre naturlig utvikling gitt byens rolle i en regional sammenheng og godt understøttet av statlige midler til rensing av elven og til investeringer i overordnet vegnett. Artikkelen avsluttes med en sterk oppfordring til BULL om å «..etablere teorier, prinsipper og praksiseksempler til bruk i den postliberale byplanlegginga».

I Plan nr 3 2015 (side 90) gir BULL ved Terje Kleven et tilsvar til omtalen til Ellefsen. Det påpekes at intensjonen med publikasjonen med historiene til de seks byplansjefene som basis var å «…viderefortelle en historie om en by som har gjennomgått en bemerkelsesverdig omvandling, fortalt av nære – om enn ikke helt uhildete – øyenvitner».

1. **Seminarer og studieturer**

BULLs seminar i Stavanger og Sandnes 19.-20. mai 2014 er fulgt opp i 2015 gjennom en debattartikkel om transport og byutvikling på Nord-Jæren og flere innlegg og uttalelser fra BULL Stavanger, som alle er tilgjengelige på Bullby.net.

BULL arrangerte 4.-5. mai 2015 et internt seminar i Trondheim om Trondheims arealplanlegging, transport- og miljøpakke og utforming av nye boligområder. Hovedansvarlig for opplegget var Ivar Leivestad, Trondheim kommune/BULL Trondheim. De fleste innleggene er tilgjengelige på Bullby.net.

Studietur til Hamburg ble planlagt, men avlyst på et tidlig stadium da kontaktpersoner i Hamburg ikke var tilgjengelige.

1. **Valgmøter på Litteraturhuset 27. og 31. august**

Det første møtet handlet om boligpolitikk og ble arrangert i samarbeid med Oslo arkitektforening (OAF) ved avtroppende formann Erik Collett. Åtte partier stilte med kjente representanter, bl.a. Tellevik Dahl og Folke Fredriksen. Collett holdt en kort innledning og Jon Guttu overtok som møteleder. Tema i diskusjonen var antall nye boliger, kvalitetsspørsmålet, pris og organisering. Salen deltok med delvis forberedte spørsmål.

Til ATP-møtet 31. august stilte sju partier, også her med fremtredende representanter. Peter Butenschøn var møteleder. Møtet åpnet med en innledning av Gustav Nielsen som understreket de økonomiske aspektene ved transportplanleggingen (som ingen partier har tatt inn over seg). For øvrig ble prioritering bil/kollektiv debattert, samt tiltak på kort og lang sikt, blant annet behovet for å reforhandle Oslopakke 3.

De to møtene bidro til å gjøre BULLs navn kjent blant politikerne og i offentligheten. Flere av politikerne uttrykte ønske om videre kontakt med BULL. Forberedelse og gjennomføring krevde stor ressursinnsats , særlig møter med OAF, for å avklare faglige spørsmål. Men resultatet var verdt innsatsen.

 **10 Forberedelser til seminar i 2016**

Et BULL-seminar i Oslo våren 2016 vil være det fjerde i rekken. Dette vil følge opp seminar i Drammen 2013, i Stavanger 2014 og i Trondheim 2015. En egen arrangementskomite under ledelse av Johan-Ditlef har påtatt seg oppgaven i samråd med styret. Det går mot et to-dagers fagseminar med to hovedtema; ATP og Bolig i slutten av april.

**11 Nettsted**

Beslutningen om å etablere et eget nettsted for BULL skyldes dels begrensingene i redaksjonell frihet BULL fikk i samarbeidet med Bolig- og byplanforeningen og dels at det praktiske samarbeidet ble tungvint. Sterke føringer om hva som kunne publiseres på Bobys nettside ville i stor grad hindre den fire meningsutvekslingen BULL ønsket. Samarbeid og utveksling av informasjon mellom BULL og Boby skal likevel fortsette.

www.bullby.net er nå, med Gustavs vedvarende innsats, basert på Wordpress, som er en gjengs mal for nettsider. Det er samarbeidet med ProIsp.no som webhotel og Dahls Data som rådgiver for utvikling av nye funksjoner og løpende drift av nettstedet. Gustav har stått for den daglige drift og har i tillegg vært en vesentlig leverandør av fagartikler. I redaksjonen for nettstedet deltar i tillegg til Gustav, Ragnhild og Inge.

Driften av nettsiden, med rådgivning og faste utgifter til webhotel mv., beløp seg i 2015 til drøye kr 6000 (se detaljer i årsregnskapet).

I alle BULLs møter er artikler og kommentarer fra BULLs medlemmer etterlyst. Alle brukere kan nå, uten videre innlogging, legge inn kommentarer til innlegg og sende inn nye innlegg. Både kommentarer og innlegg må godkjennes av redaktør før de publiseres.

I tillegg kan BULLs medlemmer logge seg inn med eget passord, for bl.a. å lese møtereferater og andre interne dokumenter, og eventuelt arbeide med felles dokumenter før de er klare for publisering.

Det pågår arbeid med å lage korte presentasjoner av hvert enkelt BULL-medlem. Det planlegges også fremstøt for å få bedre spredning av artikler og innlegg på Bullby.net, via sosiale medier.

 **12 Organisasjonsnummer og bedriftskonto**

Med utgangspunkt i melding (vedlagt våre nylig vedtatte vedtekter) til Brønnøysundregistrene av 17.3.2015, ble BULL registrert som eget foretak den 23.3.2015 med organisasjonsnummer 914 425 301.

Bedriftskonto – kontonummer 6017 05 10383 - ble etablert i Nordea den 20.4.2015 med Kjell Spigseth og Inge Willumsen som fullmaktshavere.

 **13 Takk til samarbeidspartnere**

BULL har en liten økonomi og nesten alt arbeid er basert på frivillig og ubetalt innsats. At BULL får holde sine møter vederlagsfritt i Groruddalssatsingens møtelokaler i Lindeberg senter er avgjørende for vårt nettverks arbeid. Hjertelig takk for velvillig bistand!

Valgmøtet den 27. august om Bolig ble holdt etter fint samarbeid med Oslo arkitektforening (OAF). Vi deltar gjerne i flere slike samarbeidsarrangementer. Takk også til Bolig- og byplanforeningen (BOBY) om plass på deres nettside inntil vår egen nettside ble operativ. Gjensidige henvisninger vil være viktig framover med tanke på å utvikle plandebatten på nettet.

Oslo, 6.januar 2016

Kjell Spigseth

 Jon Guttu Gustav Nielsen Inge Willumsen